**Ana María Botella Serrano**, nada en Madrid o 23 de xullo de 1954, coñecida como **Ana Botella**, é unha política española do Partido Popular, alcaldesa de Madrid entre 2011 e 2015.

Está casada desde 1977 con José María Aznar, presidente do Goberno de España durante as lexislaturas VI e VII, a quen coñeceu durante a súa viaxe de fin de carreira e con quen ten tres fillos: José María, Ana e Alonso Aznar Botella.

É a maior de trece irmáns, filla de Ernesto Botella Pradillo (1918-2011) e Ana María Serrano Sancho-Álvarez.

Traxectoria
-----------

### Formación

Cursou os seus estudos de primaria e secundaria nun colexio relixioso das Nais Irlandesas. Estudou Dereito na Universidade Complutense de Madrid.

### Funcionaria da Administración

Aprobou as oposicións para o Corpo de Técnicos de Información e Turismo e desde entón traballou para a Administración Pública (no Ministerio do Interior, o Goberno Civil de Logroño, o Ministerio de Obras Públicas, a Delegación de Facenda de Valladolid e o Ministerio de Facenda).

### Carreira política

En 2003 foi elixida concelleira do Concello de Madrid, e nomeada segunda tenente de alcalde, ocupándose da Concellaría de Goberno de Emprego e Servizos á Cidadanía ata 2007.

Desde 2004 forma parte do Comité de Dirección do Partido Popular de Madrid. Foi secretaria executiva de Acción Social ata 2008, e desde entón secretaria executiva de Acción Sectorial. É membro do Comité Executivo Nacional do Partido Popular desde 2008.

Nas eleccións de 2007 foi a número dous na lista do Partido Popular novamente para o Concello de Madrid e ocupou a Concellaría de Medio Ambiente.

En xuño de 2011 foi ratificada como segunda tenente de alcalde e titular da área de Goberno de Medio Ambiente e Mobilidade.

O alcalde Alberto Ruiz-Gallardón deixou a alcaldía de Madrid o 22 de decembro de 2011 posto que fora designado un día antes como ministro de Xustiza polo presidente do Goberno, Mariano Rajoy. Asumiu o cargo de alcalde como interino durante cinco días o vicealcalde Manuel Cobo e o 27 de decembro do mesmo ano o pleno do Concello escolleu (con 31 votos de 55) a Ana Botella como primeira alcaldesa de Madrid.

Na presentación final da Candidatura de Madrid 2020 en Buenos Aires, en setembro de 2013, participou na delegación española, e utilizou nas súas comunicacións con xornalistas un limitado coñecemento de inglés.

O 9 de setembro de 2014 anunciou a súa intención de non concorrer ás urnas nas eleccións municipais de 2015, tralas cales abandonou a alcaldía.

Notas
-----

1. ↑  Ana Botella convértese na primeira alcaldesa de Madrid RTVE.es
2. ↑  "Ana Botella, de luto por el fallecimiento de su padre". madrid2noticias.com. 10/11/2011. Arquivado dende o orixinal o 11/11/2011. Consultado o 08/11/2012.
3. ↑  "Biografía de Ana Botella". Hola.
4. ↑  Concello de Madrid. "Dña. Ana Mª Botella Serrano". Arquivado dende o orixinal o 18 de xaneiro de 2012. Consultado o 16 de novembro de 2011.
5. ↑  Concello de Madrid. "Nomeamento dos membros da Xunta de Goberno da Cidade de Madrid, aos Tenentes de Alcalde, aos titulares das Áreas de Goberno e das Áreas de Coordinación e aos Concelleiros Presidentes dos Distritos.". Arquivado dende o orixinal o 20 de abril de 2016. Consultado o 08 de novembro de 2012.
6. ↑  Botella promete gobernar para todos pero "en primeiro lugar" para os desfavorecidos El País (27-12-2011)
7. ↑  LaVanguardia.com, ed. (7 de setembro de 2013). "O inglés de Ana Botella acende as redes sociais".
8. ↑  El País, ed. (9 de setembro de 2014). "Ana Botella renuncia a presentarse ás eleccións municipais de 2015".

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Ana Botella Modificar a ligazón no Wikidata*** |

|  |  |  |
| --- | --- | --- |
| Predecesor:**Alberto Ruiz-Gallardón** |  **Alcaldesa de Madrid** 2011 - 2015 | Sucesor:**Manuela Carmena** |

|  |  |
| --- | --- |
| Control de autoridades | 
* Wd: Q41266
* WorldCat
* VIAF: 63287833
* ARAE: botella-ana-1953
* BNE: XX1053878
* Dialnet: 920974
* FAST: 388700
* GND: 129471860
* ISNI: 000000007822382X
* LCCN: n97016504
* MusicBrainz: ID
* Munzinger: 00000029038
* SUDOC: 176013997

 |